България през 2016-та - избори, оставки и бежанци - ВИДЕО
За България изминаващата 2016-та година бе белязана от няколко важни събития, сред които безспорно най-важното бе създалата се политическа криза след президентските избори. И докато на жълтите павета напрежението беше ежедневие, трябваше да се борим с прииждащите мигранти. А, за финал държавата преживя трагедията в Хитрино. Какво още се случи през тази календарна година – обзор на най-важните събития от политиката, обществения живот и спорта – вижте във видеото: България – входната врата на мигрантите към Европа През 2016-та година България, както и много европейски държави бе залята от бежанска вълна. Нелегалните емигранти започнаха ежедневно да прекосяват българската граница, като се оказа, че мнозинството от тях не са сирийци, а афганистанци и иракчани. За да покрие страната ни, разходите по издръжката на чужденците и охраната на границата с Турция, на срещата на върха в Братислава през есента, председателя на Евокомисията Жан клод Юнкер обяви, че съюза отпуска на България 108 милиона евро. През ноември бе съобщено, че в бежанския център в Харманли е избухнала кожна епидемия, което наложи временно да се забрани на чужденците да напускат лагера. В следствие на мярката избухнаха и първите размирици с полицията, в които бяха ранени няколко униформени и бе изгорено българското знаме. Прокуратурата обвини за бунта 21 афганистанци, като се оказа, че трима от тях нямат навършени дори 16 години. След размириците кабинета разпореди да започне разселване на близо 1000 мигранти от Харманли, за които се смята, че са обществено опасни. Те бяха настанени на групи от по 50 – 100 човека в застави и бивши казарми по границата. Битката за ООН – двама се карат, третия печели През тази година България загуби битката за ООН. Страната ни имаше отдавна обявена номинация за генерален секретар в лицето на сегашния директор на ЮНЕСКО Ирина Бокова. И докато битката на международната сцена течеше с пълна сила, у нас се водеше паралелна борба – как да бъде сменена българската кандидатура. За това, че Кристалина Георгиева има апетит към поста се заговори още през лятото, след като излезе информация, че българския еврокомисар е търсила подкрепа от митичната група Билдерберг, за която се говори, че управлява света в „сянка“. Малко след това изтече и писмо, за което се твърди, че е писано от сътрудничка на Георгиева, която изпраща опорни точки до така наречени тролове с инсрукции как да нападат в интернет Бокова. В българската интрига се намеси и Русия, която заяви, че Меркел е търсила подкрепа за нова кандидатура на страната ни от президента Путин по време на срещата на Г8. Така след дълго отричане, на метри от финалното гласуване за генерален секретар на ООН правителството смени Бокова с Кристалина Георигева. България се оказа с двама претенденти за поста, но за сметка на това с драстично по-малко шансове за победа. Големият губещ отново се оказа страната – еврокомисаря подаде оставка за да поеме висок пост в Световната банка.ю Как президентските избори бутнаха правителството Мнозина видяха в провала за ООН първата крачка към загубата на ГЕРБ на президентските избори. Кампанията обаче беше в разгара си и вниманието бързо се фокусира върху битката между Цецка Цачева и ген. Румен Радев. Битка, която погледната през пролетта изгледаше почти спечелена от управляващата партия. Същата тази сигурност, вероятно е дала сила на Бойко Борисов да каже малко по-късно, че ако партията му не спечели изборите той ще подаде оставка. БСП заложи на нетрадиционен кандидат – издигна бившият началник на Военно въздушните сили и пръв ас на страната за поста за „Дондуков“ 2. Малко преди това той беше подал оставката си, а близостта му с президента Георги Първанов му гарантираше подкрепа от цялото ляво пространство. Някъде в преговорите обаче БСП и АВБ не се разбраха и вторите отпаднаха от предизборната коалиция. ГЕРБ от своя страна чака до последно преди да обяви името на председателя на Народното събрание за свой фаворит за президент. Всичко останало вече е ясно – първи тур, втори тур, загуба, нов президент, оставка и политическа криза. Времена на политическа криза Подадената оставка постави президента Росен Плевнелиев в историческата роля да съставя трети служебен кабинет в рамките на своя мандат. При това кабинет, чийто живот щеше да бъде по-кратък от месец. Защото новоизбрания държавен глава ген. Радев отказа да участва в процеса и настоя да състави служебно правителство едва след като поеме поста в края на януари 2017-та. Така се завъртя рулетката с мандатите – ГЕРБ и БСП ги върнаха незабавно, поддържайки твърдата позиция, че ново правителство не може да има в рамките на това Народно събрание. Не така мислеха обаче патриоти и реформатори – за тях политическата стабилност имаше друго измерение. От Блока взеха мандата – първия им такъв от близо 20-на години. Последва седмица на тежки преговори, в които ГЕРБ ту имаше готовност да подкрепи техен кабинет, ту не виждаше смисъл. Патриотите също не отстъпиха с искането за вдигане на най-ниските пенсии. В крайна сметка Реформаторите върнаха мандата и така – нова година, нов късмет и нови избори. Трагедията на едно село И докато в ларгото на властта се раздаваха мандати, в една друга, сякаш паралелна реалност някъде из Лудогирието една ранна съботна утрин хората бяха разтърсени от взрив. 7 души загинаха, а 30 бяха ранени при мощна експлозия на цистерна в село Хитрино, през което минава жп линия. Десетки къщи бяха сринати, а в близост до взрива бяха заличени цели улици. Местните хора бяха евакуирани, а акцията по извеждането на опасните цистерни продължи повече от 10 дни. Като най-вероятна причина за инцидента разследването посочи високата скорост, с която влакът е влязъл в гарата – почти двойно повече от позволено. Вследствие на това куката на единия вагон пробива следващата цистерна и така започва изтичането на опасния товар. Двама от машинистите бяха арестувани. Фирмата собственик на композицията обяви, че в района на Хитрино и преди е имало инциденти с влакове. В обществото обаче останаха да висят въпросителни относно нейната собственост. Премиерът обеща до пролетта Хитрино да възкръсне като на-хубавото село в България. Референдум, субсидии и до къде стигна гласа на народа Тази година за пръв път българите получиха реална възможност да вземат в ръце политическата съдба на страната, като гласуват за нейната промяна на референдум. Зад него стоеше Слави Трифонов и екипа на неговото предаване. Идеята беше да се въведе нова система при избирането на депутатите, намаляването на техния брой и свиване на партийните субсидии. Част от въпросите бяха орязани като противоречащи на Конституцията, след като президента сигнализира за това. Ден по-късно в ефира на предаването „Шоуто на Слави“ един от сценаристите – Филип Станев, разгневен от действията на държавния глава го обяви за „политически труп“ и скъса негова снимка пред камерите. Само 12 хиляди гласа не достигнаха на референдума да стане задължителен, но пък многото гласували граждани накараха политиците да се съобразят с техните желания. Но, малко на инат. Лидерът на ГЕРБ обеща партията му да промени закона, така че субсидиите да станат 0 лева и да бъде въведена 100% мажоритарна система. В крайна сметка обаче бюджета за догодина бе приет със сегашния размер на държавното финансиране на партиите -11 лева за всеки получен глас. А, очевидно заради краткия живот на настоящото Народно събрание и следващите предсрочни избори ще се проведат по сегашните правила. Съдебните драми на Темида и „двете каки“ А, съдебната система се намира точно там, където я оставихме миналата година. Реалните реформи все още не са факт, докато вътре системата се тресе от скандалните записи на двете бивши съдийки Ченалова и Янева, наречени от самия Бойко Борисов двете каки. Годината на Темида тръгна с един смс, който премиера препрати на председателя на Върховния касационен съд Лозан Панов. От него стана ясно, че някой тайно докладва на министър-председателя от заседанията на ВСС. Скандалът отведе Борисов при самите съдебни кадровици, на които обясни да не се вкарват в политически игри и да го оставят на мира по казуса „Яневагейт“. Липсата на реформи в храмовете на Темида накара председателя на най-големия български съд – Районния в София да подаде публично оставка. Служителите му направиха невиждан протест под прозорците на ВСС за да бъдат чути – нисоко натоварване, ниско заплащане и натиск от страна на съвета. Вчера министри, днес клиенти на прокуратурата A, след като подаде оставка, правителството веднага стана интересно на прокуратурата. Целият кабинет в оставка, включително и самия премиер бяха извикани на разпит в следствието. Поводът – скандалния бартер с турските ваксини, под който се е подписал целия кабинет, без обаче да е присъствал на взимането на решението. От държавното обвинение категорично заявиха, че разследването не е свързано с оставката, просто сега са събрани нужните доказателства. В крайна сметка здравния министър в оставка се сдоби с три обвинения по скандала с ваксините, в това число и за неимуществените вреди затова, че е  създал недоверие у гражданите относно ваксинирането на деца. На съд отива и военния министър в оставка, който вече е с две повдигнати обвинения – за ремонта на двигателите на Миг-овете и затова, че е спрял обществена поръчка за военни униформи за да я даде на друга фирма. След повдигането на обвиненията, Николай Ненчев открито попита прокуратурата дали срещу него са използвани СРС-та и заяви, че няма доверие на главния прокурор. От обвинението отрекоха да са подслушвали министъра. И спортът не бе лишен от драми Годината бе решаваща за българската художествена гимнастика. Грациите ни спечелиха бронзов медал на Олимпиадата в Рио само два месеца, след като Ансамбълът бе връхлетян от трагедията с Цвети Стоянова, което наложи смяната й с Любомира Казанова. След игрите момичетата сложиха край на кариерите си, същото направи и треньорката им Ина Ананиева. Мирела Демирева също ни зарадва на Олимпиадата  – атлетката ни спечели сребърен медал с резултат 197 сантиметра на висок скок. Младата състезателка по борба Елица Янкова пък извоюва първия за България медал на игрите – тя спечели бронза в категория до 48 кг. След дамските постижения, Ружди Ружди ни донесе златото при хвърлянето на гюле на Параолипиадата. Той постави и нов световен рекорд, въпреки мизерните условия в родината ни – Ружди тренира и лято и зима на едно гола поляна край Павел Баня.